Ansættelse af embedsmænd - hvad end de er politiske eller ej - er altså ikke et spørgsmål, som regeringens chef behøver at forholde sig til.

Det fastslår statsminister Mette Frederiksen (S) i et brev til Folketingets formand. Brev nummer to i en diskussion, som hendes partifælle og Folketingets formand Henrik Dam Kristensen har gjort til en principiel demokratisk problemstilling.

Mette Frederiksen afviser pure at gå ind i diskussionen, selvom et flertal i Udvalget for Forretningsorden allerede for en måned siden krævede svar og siden hendes første afslag har fastholdt, at hun bør møde op i et samråd.

I ugevis har de blå partier, Alternativet og De Radikale samt løsgænger Simon Emil Ammitzbøll-Bille forsøgt at trække hende til truget.

Men 'udbredelsen af politiske sekretariater på Slotsholmen', som det hedder i spørgsmålet, har ikke noget med hende at gøre, mener statsministeren.

- Disse spørgsmål hører for mig at se i forhold til de konkrete stillinger under de enkelte ministre og i forhold til de mere generelle spørgsmål om ansættelser af embedsmænd under skatteministeren, skriver Mette Frederiksen.

Temaet har så overordnet og principiel karakter, at det falder inden for statsministerens ressortområde. Udvalget for Forretningsorden

Sagen handler om, at indtil flere presse- og kommunikationschefer siden valget er blevet ansat i en række ministerier, selvom de enkelte personer tidligere eksempelvis har arbejdet for Socialdemokratiet eller har haft bånd til partiet eller ministrene.

'Principiel karakter'

Den slags stillinger varetages vel at mærke normalt af politisk neutrale embedsmænd.

De syv omdiskuterede presse- og kommunikationschefer Gry Möger Poulsen har været klimaminister Dan Jørgensens politiske rådgiver, da han var medlem af Europaparlamentet i 2013. Hun bliver kommunikationschef i Klima-, Energi- og Forsyningsministeriet.

Sten Kristensen er ansat som pressechef i Skatteministeriet. Han var særlig rådgiver for forhenværende finansminister Bjarne Corydon (S) og tidligere pressechef i Socialdemokratiet.

Mads Kolby er pressechef i Erhvervsministeriet. Han er tidligere presserådgiver i Socialdemokratiet og var statsminister Mette Frederiksens (S) pressekoordinator under valgkampen.

Thomas Bro Sæhl er ny presse- og kommunikationschef i Børne- og Undervisningsministeriet. Han er tidligere særlig rådgiver for den nuværende social- og indenrigsminister Astrid Krag (S) og tidligere udenrigsminister Villy Søvndal (SF).

Jens Anton Tingstrøm Klinken er blevet ansat som kommunikationschef i Social- og Indenrigsministeriet. Han støttede netop social- og indenrigsminister Astrid Krag under krisen i SF i 2012.

Michael Dahl Nielsen er blevet ansat som kommunikations- og pressechef i Kultur- og Kirkeministeriet. Han er forhenværende pressechef i Roskilde Kommune, hvor Joy Mogensen var socialdemokratisk borgmester.

Pelle Dam, der har været formand for SF Ungdom og medlem af SF's ledelse sammen med Mattias Tesfaye (S), er blevet ansat som pressechef i Udlændinge- og Integrationsministeriet, hvor Mattias Tesfaye er minister.

Derfor 'bedes statsministeren redegøre for den aktuelle udvikling med udbredelsen af politiske sekretariater på Slotsholmen, herunder for, hvordan det harmonerer med den danske forvaltningstradition,' lyder det i spørgsmålet stillet af både Venstre, Dansk Folkeparti og Det Konservative Folkeparti.

Formand for Folketinget, socialdemokraten Henrik Dam Kristensen, er gået ind i diskussionen om politiske embedsmænd og har nedsat et udvalg, der skal arrangere en høring for at få sagen belyst. (Foto: Mads Claus Rasmussen © Scanpix)

Og det kan statsministeren ikke bare skubbe videre til skatteministeren, selvom reglerne for generelle ansættelser rent formelt hører under ham, mener flertallet af de 21 medlemmer af Udvalget for Forretningsorden.

- Temaet har så overordnet og principiel karakter, at det falder inden for statsministerens ressortområde, skriver udvalget i brevet, som statsministeren svarer på.

Udvalget har det overordnede ansvar, for at det politiske arbejde på Christiansborg foregår, som det skal.

Og medlemmerne påpeger også, at sagen skal ses i sammenhæng med Mette Frederiksens ansættelse af Martin Rossen i en særligt privilegeret stilling på lige fod med ministre i et politisk sekretariat i Statsministeriet.

Har forsvaret politisk oprustning

Siden sommer har Folketinget spurgt regeringen ind til ansættelsen af politiske embedsmænd i forskellige ministerier op mod 40 gange, og forskellige ministre har allerede været i samråd for at svare på spørgsmål om sagen.

Selv har Mette Frederiksen i slutningen af september været i den varme stol under et samråd specifikt om stabschef Martin Rossens nye job. Da stod hun 100 procent på mål for oprustningen.

- Han er den, der ved, hvad det politiske projekt går ud på og understøtter det.

- Jeg kan jo ikke bede neutrale embedsmænd om at være bærere af den socialdemokratiske idé, sagde statsministeren.

Folketingets Lovsekretariat og højesteretsdommer Jens Peter Christensen har også slået fast, at regeringen ikke har overtrådt nogle egentlige regler.

Til gengæld har Folketingets formand, Henrik Dam Kristensen (S), nedsat et udvalg, der skal arrangere en høring, hvor de demokratiske udfordringer ved politiske embedsmænd skal diskuteres.

Det har Mette Frederiksen 'forståelse for', skriver hun.